प्रेरितों रे काम
पवित्र आत्मे प्रेरिता रे जरिए सारी दुनिया रे सुसमाचार पऊँछाया
भूमिका
प्रेरितों रे कामो रा वर्णन लूका रचित सुसमाचारो ते आगला वर्णन ए। इजी रा खास मकसद ये बताणा ए कि यीशुए खे शुरूओ रे मानणे वाल़े पवित्र आत्मा री अगुवाईया रे, यीशुए रे बारे रे सुसमाचारो खे यरूशलेम, यहूदिया, सामरिया और तरतिया रे छोरा तक किंयाँ पऊँछाया 1:8। ये मसीही आन्दोलनो रा खुलासा ए जो यहूदी लोका बीचे शुरू ऊआ और बढ़ी की सारे देशो रे लोका रा विश्वास बणीगा। लेखक इजी गल्ला रा बी त्यान राखोआ कि तेसखे पढ़ने वाल़ेया खे ये निश्चा ऊई जाओ कि मसीही लोक रोमी साम्राज्य रिया तंईं एक विद्रोही राजनैतिक शक्ति नि थी और मसीही विश्वास यहूदी धर्मो री पूर्ति था।
प्रेरितों रे कामो री कताबा खे तीन पाअगो रे बांडी सकोए, जो लगातार बढ़दे क्षेत्रो खे दखाओआ, जिदे यीशु मसीह रे सुसमाचारो रा प्रचार करना और कलीसिया बनाणा : (1) यीशुए रे स्वर्गो रे जाणे ते बाद यरूशलेमो रे मसीही आन्दोलनो री शुरूआत; (2) पलस्तीनो रे ओरी पाअगा रे इजी रा प्रसार और (3) भूमध्य सागरो रे देशो रे रोम तक इजी रा प्रसार।
प्रेरितों रे कामो री एक खास खासियत ए पवित्र आत्मा रा काम करना। से पिन्तेकुसो रे दिने यरूशलेमो रे कट्ठे ऊए रे विश्वासिया पाँदे बड़ी सामर्था साथे उतरोआ और एते कताबा रे लिखी री घटणा रे बखते मण्डल़िया और अगुवे रा मार्गदर्शन करोआ और तिना खे सामर्थ देओआ। प्रेरितों रे कामा रे दित्ते रे कई उपदेशा रे शुरूआतो रे मसीही संदेशो रा सार प्रस्तुत करी राखेया और इदे लिखी री घटणा विश्वासिया री जिन्दगिया रे और मण्डल़िया री सहभागिता रे एते संदेशो री सामर्था खे प्रगट करोई।
रूप-रेखा
गवाईया री खातर त्यारी 1:1-26
क-यीशुए री आखरी आज्ञा और प्रतिज्ञा 1:1-14
ख-यहूदा रा वारिस 1:15-26
यरूशलेमो रे गवाई 2:1-8:3
यहूदिया और सामरिया रे गवाई 8:4-12:25
पौलुसो रा सेवाकार्य 13:1-28:31
क-पईली प्रचारो रा सफर 13:1-14:28
ख-यरूशलेमो रे सम्मेलन 15:1-35
ग-दूजी प्रचारो रा सफर 15:36-18:22
घ-तीजे प्रचारो रा सफर 18:23-21:16
च-यरूशलेम, कैसरिया और रोमो रे बंदी पौलुस 21:17-28:21
1
परिचय
1 ओ श्रीमान्, थियुफिलुस! मैं पईली कताब तिना सबी गल्ला रे बारे रे लिखी, जो प्रभु यीशु शुरूओ ते करदा और सिखांदा रया। 2 जदुओ तक से परमेशरो रे जरिए स्वर्गो रे नि चकेया गया, तदुओ तक तेसरे स्वर्गो रे चकणे ते पईले, तिने आपणे चुणे रे प्रेरिता खे पवित्र आत्मा रे जरिए आज्ञा देंदा रया। 3 और यीशुए दु:खो ते और मौता ते बाद, बऊत ई पक्के सबूता साथे आपणे आपू खे प्रेरिता गे जिऊँदा दखाया और चाल़ी दिनो तक सेयो तिना खे दिशदे रये और परमेशरो रे राज्य रिया गल्ला करदे रये। 4 तेबे तिने चेलेया खे मिली की आज्ञा दित्ती, “यरूशलेमो खे नि छाडो, पर पिते रे तेस वादे रा पूरे ऊणे रा इन्तजार करदे रओ, जेतेरे बारे रे तुसे मांते सुणी चुके रे। 5 कऊँकि यूहन्ने तो पाणिए साथे बपतिस्मा देई राखेया, पर थोड़े दिन बाद तुसा पवित्र आत्मा रा बपतिस्मा पाणा।”
यीशुए रा स्वर्गो खे जाणा
6 तेबे तिने कट्ठे ऊई की तिना ते पूछेया, “ओ प्रभु! क्या तुसा एसी बखते ई इस्राएलो खे राज्य फेरी देणा?” 7 तिने तिना खे बोलेया, “तेस बखतो खे और तेसा कअड़िया खे जाणना, जो पिते आपणे ई अक्को रे राखी राखे, तुसा रा काम निए। 8 पर जेबे पवित्र आत्मा तुसा पाँदे आऊणा, तेबे तुसा सामर्थ पाणी और यरूशलेम नगरो रे, सारे यहूदिया और सामरिया प्रदेशो रे और तरतिया रे कनारे तक तुसे मेरे गवा ऊणे।” 9 ये बोलदे ऊए सेयो, तिना रे देखदे-देखदे परमेशरो रे जरिए स्वर्गो खे चकी ते और बादल़ो री बजअ ते सेयो तिना खे जादा देरा तक देखी नि सके। 10 जेबे तिना खे जांदे ऊए सेयो सर्गो खे ताकणे लगी रे थे, तेबे दो मांणू सफेद टाले पईने रे अचाणक तिना बीचे आयी की खड़े ऊईगे 11 और तिना खे बोलेया, “ओ गलीली मर्दो! तुसे खड़े ऊई की सर्गो खे कऊँ लगी रे देखणे? येई यीशु जो तुसा गे ते स्वर्गो खे चकी ला रा, जिंयाँ तुसे से स्वर्गो खे जांदा ऊआ देखी राखेया, तिंयाँ ई से फेर आऊणा।”
मतियाह खे यहूदा री जगा (पदवी) मिलणा
12 तेबे चेले जैतून नाओं रे पाह्ड़ो ते, जो यरूशलेम नगरो रे नेड़े तकरीबन एक किलोमीटरो री दुरिया रे ए, यरूशलेमो खे वापस ऊए। 13 जेबे सेयो नगरो रे पऊँछे, तेबे सेयो तेसा बाऊड़ी दे गये, जेती पतरस, यूहन्ना, याकूब, अन्द्रियास, फिलिप्पुस, थोमा, बरतुल्मै, मत्ती, हलफईसो रा पाऊ याकूब, शमौन जेलोतेस और याकूबो रा पाऊ यहूदा रओ थे। 14 यो सब कईया जवाणसा साथे और प्रभु यीशुए री आम्मा मरियम और तिना रे पाईया साथे एक चित्त ऊई की प्रार्थना रे लगे रये। 15 तिना दिना रेई पतरस पाईया बीचे, जो एक सौ बीईया रे तकरीबन विश्वासी थे, खड़ा ऊई की बोलणे लगेया, 16 “ओ पाईयो जरूरी था कि पवित्र शास्त्रो रा से लेख पूरा ओ, जो पवित्र आत्मे दाऊदो रे मुंओ ते यहूदा रे बारे दे, जो प्रभु यीशुए खे पकड़ने वाल़ेया रा अगुवा था, पईले तेई बोलेया था। 17 यहूदा तो आसा बीचे गिणेया गया और तेसा सेवकाईया रे शामिल ऊआ।”
18 तिने पापो री कमाईया ते एक डोरू खरीदेया और सिरो रे पारे रूड़ेया और तेसरा पेट फटीगा और तेसरी सारिया आंजा निकल़ी गिया, 19 और एसा गल्ला खे यरूशलेमो रे रणे वाल़े जाणी गे, एथो तक कि तेस डोरूआ रा नाओं तिना री पाषा रे हकलदमा, मतलब-खूनो रा डोरू पड़ी गा।
20 पतरसे बोलेया, “कऊँकि भजनसंहिता रे लिखी राखेया,
“ ‘तेसरा कअर उजड़ी जाओ
और तिदे कोई ना बसो,’
‘और तेसरी अध्यक्षो री जगा कोई ओर लयी लो।’
21 “तेबेई ये जरूरी ए कि एक एड़ा मांणू चुणेया जाओ जो प्रभु यीशुए रे कित्ते रे सारे कामो रे गवा ओ। प्रभु यीशुए खे यूहन्ने रे जरिए बपतिस्मा देणे ते लयी की तिना रे स्वर्गो रे चकणे तक ये आदमी आसा साथे प्रभु यीशुए रे मरे रेया बीचा ते जिऊँदा ऊणे रा गवा बणो। 22 खरा ए कि तिना बीचा ते एक मांणू आसा साथे, यीशुए रे जिऊँदे ऊणे रा गवा ऊई जाओ।”
23 तेबे तिने दो जणे खड़े कित्ते, एक यूसुफ, जेसखे बरसब्बास बी बोलोए, जेसरा छोटा नाओं युस्तुस ए और दूजा मत्तियाह। 24 तेबे ये बोली की प्रार्थना कित्ती, “ओ प्रभु! तुसे जो सबी रे मनो खे जाणोए, ये बताओ कि तुसे इना दूँईं बीचा ते कुण चुणी राखेया, 25 ताकि से एसा सेवा री और प्रेरिताईया री जगा लई लओ, जेसखे यहूदा छाडी की आपणी जगा खे गया।” 26 तेबे तिने तिना रे बारे रे चिट्ठिया पाईया और पत्री मत्तियाहो रे नाओं पाँदे निकल़ी, तेबे से तिना ग्यारा प्रेरिता साथे गिणेया गया।