इब्रानियों
इब्रानी पाषा बोलणे वाल़े यहूदी विश्वासिया खे चिट्ठी
भूमिका
इब्रानियों रे नाओं री चिट्ठी मसीहिया रे चूण्डो खे लिखी राखी थी, जो बड़दे ऊए बिरोदो रिया बजअ ते आपणे मसीही विश्वासो खे त्यागणे रे खतरे रे थे। लेखक तिना खे आपणे विश्वासो रे बणे रे रणे खे उत्साहित करोआ। खास करी की ये बतांदे ऊए कि यीशु मसीह ई परमेशरो रा असली और आखरी प्रकाशन ए। एड़ा करदे बखते से तीन सच्चाईया पाँदे जोर देओआ : (1) यीशु मसीह ई परमेशरो रा असली पुत्र ए, जिने दु:ख उठाई-उठाई की पिते री सच्ची आज्ञाकारिता सीखी। परमेशरो रे पुत्रो रे रूपो रे यीशु पुराणे नियमो रे भविष्यबक्ता, स्वर्गदूत और मूसे ते बी श्रेष्ठ ए। (2) यीशु परमेशरो रे जरिए अनन्तकालो रा प्रदान पुरोईत घोषित करी राखेया, पुराणे नियमो रे प्रदान पुरोईता ते बी श्रेष्ठ। (3) यीशुए रे जरिए विश्वासी पाप, डर और मौता ते बचाई ला रा और यीशु प्रदान पुरोईतो रे रूपो रे सच्चा उद्धार देओआ, यहूदी तर्मो रिया तर्म-बिदिया और डांगरा रिया बलिया रे जरिए जेतेरा बस पईलका आभास ई मिलोआ।
इस्राएली इतियासो रे कुछ मशुर मांणूआ रे विश्वासो रे उदारण बतांदे ऊए (पाठ 11), लेखक आपणे पढ़ने वाल़ेया ते विश्वासो रे बणे रे रणे री प्रार्थना करोआ और 12 वे पाठो रे से आपणे पढ़ने वाल़े ते प्रार्थना करोआ कि सेयो अंतो तक विश्वासो रे बणे रे रओ और आपणी नजर यीशुए पाँदे लगाए रे राखो और जो दु:ख और सताओ तिना पाँदे आओए तिना खे सेयो सब्रो साथे सईन करो। ये चिट्ठी कुछ सलाह् और चेतावणिया साथे खत्म ओई।
रूप-रेखा
भूमिका : मसीह परमेशरो रा पूरा प्रकाशन 1:1-3
मसीह, स्वर्गदूता ते बी श्रेष्ठ 1:4-2:18
मसीह, मूसा और यहोशूओ ते बी श्रेष्ठ 3:1-4:13
मसीह रे पुरोईतो रे पदो री श्रेष्ठता 4:14-7:28
मसीह री वाचा री श्रेष्ठता 8:1-9:28
मसीह रे बलिदानो री श्रेष्ठता 10:1-39
विश्वासो री श्रेष्ठता 11:1-12:29
आखरी उपदेश और निचोड़ 13:1-25
1
परमेशरो रा वचन, पुत्रो रे जरिए
1 पुराणे जमाने रे परमेशरे बाप-दादेया साथे कई बार लग-लग तरीके ते भविष्यबक्तेया रे जरिए गल्ला कित्तिया। 2 पर इना आखरी दिना रे परमेशरे आसा साथे पुत्रो रे जरिए गल्ला कित्तिया। परमेशरे आपणे पुत्रो रे जरिए ई सारी सृष्टि रची और सेई सारी चीजा रा बारस ठराया। 3 पाऊ ई परमेशरो री महिमा रा प्रयासा ए। से तेसरे तत्वो री छाया ए। सेई सब चीजा खे आपणी सामर्था रे वचनो साथे सम्बाल़ी राखोआ; से पापो खे तोई की स्वर्गो रे परमेशरो रे दाँणे कनारे जाई की बैठेया 4 और स्वर्गदूता ते तिथणा ई खरा ठईरेया, जितणा तिने तिना ते बड़े पदो रा बारस ऊई की खरा नाओं पाया।
परमेशर-पुत्रो री महिमा
5 परमेशरे कदी आपणे केसी बी स्वर्गदूतो खे ये नि बोलेया,
“तूँ मेरा पुत्र ए,
आज आँऊ ए एलान करूँआ कि तूँ मेरा पाऊ ए।”
और फेर तिने केसी बी स्वर्गदूतो खे ये नि बोलेया,
“आऊँ तेसरा पिता ऊणा
और से मेरा पाऊ ऊणा।”
6 जेबे परमेशरे आपणा आदरणीय पाऊ दुनिया रे पेजेया तो से बोलोआ,
“परमेशरो रे सारे स्वर्गदूता तेसगे माथा टेकणा।”
7 और स्वर्गदूता रे बारे रे एड़ा बोलोआ,
“परमेशर आपणे स्वर्गदूता खे अवा जेड़ा
और आपणे सेवको खे बऊत जादा सुलगी री आगी जेड़ा बणाओआ।”
8 पर पुत्रो रे बारे रे बोलोआ,
“ओ परमेशर, तेरा सिंहासन जुगो-जुगो तक रणा।
तेरे राज्य रा राजदण्ड न्याय रा राजदण्ड ए।
9 तैं तर्मो खे प्यार और बुरे कामा साथे बैर राखेया;
इजी खे बजअ ते परमेशर, तेरे परमेशरे तेरे साथिया ते बड़ी की
खुशिया रे तेलो साथे तेरा अभिषेक कित्तेया।”
10 से आपणे पाऊए ते ये बी बोलोआ,
“ओ प्रभु! शुरूओ रे तैं तरतिया री निऊँ राखी
और स्वर्ग तेरे आथो री कारीगिरी ए।
11 सेयो तो नाश ऊई जाणे, पर तूँ बणे रा रणा
और सेयो सब टालेया जेड़े पुराणे ऊई जाणे।
12 तां सेयो पट्टुए जेड़े लपेटणे
और सेयो टालेया जेड़े बदली जाणे,
पर तूँ नि बदल़णा
और तेरे सालो रा अंत नि ऊणा।”
13 और परमेशरे कदी बी केसी बी स्वर्गदूता खे ये नि बोलेया,
“तूँ मेरे दाँणे कनारे आदरणीय जगा रे बैठ,
जदुओ तक आऊँ तेरे बैरिया खे
तेरे पैरा रे थालली पीढ़ी नि बणाई देऊँ?”
14 फेर स्वर्गदूता रा क्या मकसद ए? क्या सेयो सब परमेशरो री सेवा-टईल़ करने वाल़िया आत्मा निए, जो उद्धार पाणे वाल़ेया री खातर सेवा करने खे पेजिया जाओईया?